Λυσίλ Ραντόν

Η Λυσίλ Ραντόν (γαλλ. Lucile Randon, γενν. 11 Φεβρουαρίου 1904), γνωστή και ως αδελφή Αντρέ (γαλλ. Sœur André), είναι Γαλλίδα υπεραιωνόβια. Με ηλικία σήμερα , είναι ο γηραιότερος επιβεβαιωμένης ηλικίας ζωντανός άνθρωπος στον κόσμο από τις 19 Απριλίου 2022, ημερομηνία θανάτου της Κάνε Τανάκα. Επίσης είναι ο τέταρτος γηραιότερος άνθρωπος που έχει καταγραφεί ποτέ επιβεβαιωμένα, αλλά και ο γηραιότερος παγκοσμίως επιζών της πανδημίας της COVID-19, καθώς είχε βρεθεί θετική στον κορωνοϊό SARS-CoV-2 έναν μήνα πριν από τα 117α γενέθλιά της.

Η Ραντόν είναι Ρωμαιοκαθολική μοναχή και έχει εργασθεί ως γκουβερνάντα, δασκάλα και ιεραπόστολος προτού αποσυρθεί σε ηλικία 75 ετών. Από το 2009 ζει σε ένα γηροκομείο της Τουλόν.

Βιογραφικά στοιχεία 
Η Λυσίλ Ραντόν γεννήθηκε στις 11 Φεβρουαρίου 1904 στην πόλη Αλές της νότιας Γαλλίας. Γονείς της ήσαν οι Πωλ Ραντόν και Αλφονσέν Ντελφέν Υετά Σουτούλ (Alphonsine Delphine Yéta Soutoul). Είχε τουλάχιστον δύο μεγαλύτερους αδελφούς και μία δίδυμη αδελφή, τη Λυντί, η οποία πέθανε σε ηλικία ενός έτους. Εργαζόταν από την ηλικία των 12 ετών, καθώς το 1916 ανέλαβε να προσέχει τρία παιδάκια στη Μασσαλία. Ανέλαβε μεγαλύτερες ευθύνες όταν προσλήφθηκε ως γκουβερνάντα και δασκάλα σε μια εξέχουσα οικογένεια των Βερσαλλιών το 1922. Εκεί εργάσθηκε μέχρι το 1936.

Η οικογένεια της Ραντόν ήταν προτεσταντική και μάλιστα ο ένας παππούς της ήταν πάστορας. Η Λυσίλ μεταστράφηκε στον Ρωμαιοκαθολικισμό το 1923, σε ηλικία 19 ετών. Το 1944 εντάχθηκε στο Τάγμα των Θυγατέρων της Φιλανθρωπίας του Αγίου Βενσάν ντε Πωλ, παίροντας το μοναχικό όνομα «Αντρέ» προς τιμή του μεγαλύτερου αδελφού της. Μετά το τέλος του Β΄ Παγκόσμιου Πολέμου η Ραντόν διακόνησε σε ένα νοσοκομείο για ορφανά παιδιά και ηλικιωμένους στο Βισύ. Εκεί παρέμεινε 18 έτη, μέχρι που στάλθηκε το 1963 σε άλλο νοσοκομείο, στην κοινότητα Λα Μπωμ Ντοστέν του Νομού Ντρομ.

Υγεία και μακροζωία 
Η Ραντόν αποσύρθηκε από την πλήρη απασχόληση το 1979, σε ηλικία 75 ετών. Ωστόσο βρήκε μερική απασχόληση σε ένα γηροκομείο της Σαβοΐας, όπου συνέχισε να φροντίζει ηλικιωμένους μέχρι που η ίδια έφθασε σε ηλικία εκατό ετών. Από τις 25 Οκτωβρίου 2009 φιλοξενείται σε ένα γηροκομείο στην Τουλόν. Από τις αρχές της δεκαετίας του 2010 είναι τυφλή και ανίκανη να περπατήσει.

Στις 19 Οκτωβρίου 2017, με τον θάνατο της Ονορέν Ροντελό (Honorine Rondello), η Ραντόν έγινε ο γηραιότερος σε ζωή άνθρωπος σε όλη τη Γαλλία. Στα 115α γενέθλιά της, το 2019, ο Πάπας Φραγκίσκος της έστειλε ένα προσωπικό γράμμα και ένα ευλογημένο ροζάριο.

Στις 16 Ιανουαρίου 2021 η Ραντόν βρέθηκε θετική στον κορωνοϊό SARS-CoV-2 σε ένα ξέσπασμα του ιού στο γηροκομείο της, όταν προσέβαλε τους 81 από τους 88 τροφίμους. Η Ραντόν ήταν ασυμπτωματική και είχε αρνητικό τεστ λίγες ημέρες πριν τα 117α γενέθλιά της, κάτι που την κατέστησε τον γηραιότερο άνθρωπο παγκοσμίως που επέζησε της πανδημίας COVID-19. Το 2021 είπε ότι ήταν ευχαριστημένη από τη διαμονή της στον οίκο ευγηρίας, παρά το ότι θα ήθελε να συναντήσει τους γονείς και τα αδέλφια της στον Παράδεισο.

Την ημέρα των 118ων γενεθλίων της (Φεβρουάριος 2022), έλαβε ένα ευχετήριο σημείωμα από τον Πρόεδρο της Γαλλίας Εμανουέλ Μακρόν. Στις 19 Απριλίου 2022 έγινε ο γηραιότερος επιβεβαιωμένης ηλικίας ζωντανός άνθρωπος σε όλο τον κόσμο εξαιτίας του θανάτου της Κάνε Τανάκα. Συνεχίζει να απολαμβάνει ζεστή σοκολάτα και ένα ποτήρι κρασί κάθε μέρα.

Δείτε επίσης 
 Γηραιότερο εν ζωή πρόσωπο στον κόσμο

Παραπομπές

Υπεραιωνόβιοι
Γάλλοι Ρωμαιοκαθολικοί μοναχοί